*Ivan Šaško, pomoćni biskup zagrebački*

**Uvod i homilija**

u euharistijskome slavlju utorka Petoga tjedna kroz godinu (nepar)

(Treći dan Trodnevnice za *blagdan bl. Alojzija Stepinca*)

*Crkva sv. Ivana XXIII., pape, 9. veljače 2021., u 18 sati*

Draga braćo prezbiteri, **draga vjernička obitelji**: ovdje prisutnih župljana župe sv. Ivana XXIII. i svih vas koji ste dionici zajedništva slavlja i molitve povezani s pomoću televizijskoga prijenosa.

**Predvečerje je blagdana blaženoga Alojzija** za koji se pripremamo trodnevnicom, da bismo **sutra** u našim crkvama, kapelama, biskupijskim, župnim, redovničkim i drugim zajednicama, a **osobito ispred naše zagrebačke katedrale**, prinijeli zahvalu Bogu i molili pomoć za naše obitelji, za ljude u potrebama, za naš narod i hrvatsku domovinu po zagovoru blaženoga Alojzija.

Ove su godine **dani u tjednu posloženi onako kako su u svome nizu bili posloženi i godine 1960.**, kada je nadbiskup Stepinac preminuo. Kao što je prije šezdeset i jednu godinu dan njegova preminuća bila srijeda, tako je, dakle, i ove godine. Ta nas činjenica može dodatno **oraspoložiti da bismo u 'svojim' danima vidjeli djelovanje Duha Svetoga**; da bismo 'svoje' dane živjeli kao dane s Bogom i kao poziv na svetost u svakidašnjici, **znajući da se Gospodin po ljudima proslavlja svakoga dana** te da ne klonemo pred poteškoćama, nego osjetimo pratnju i zagrljaj svetih.

I večeras, kako to susrećemo u svakoj liturgijskoj molitvi i slavlju, **Božja riječ povezuje božansko i ljudsko**, vremenito i vječno. Bog nas je stvorio da bismo zauvijek živjeli s njime; Krist je radi nas pobijedio smrt i **darovao nam Duha na oproštenje grijeha**. Iskreno se pokajmo i zazovimo Božje milosrđe.

**Homilija**

*Liturgijska čitanja:*

*Post* 1,20 – 2,4a; *Ps* 8, 4-9; *Mk* 7,1-13

**1.** **„I vidje Bog da je dobro.“** Ta se rečenica u Božjoj riječi o Stvaranju svijeta, podijeljenom po danima, ponavlja za svaki dan, a **šestoga dana**, kada je stvoren čovjek, dolazi do usklika po kojemu se vidi da **stvaranje čovjeka nije samo, 'dobro'**, na hebrejskome *'tov'*, **nego je *tov meod – veoma dobro***. Tomu što „bijaše veoma dobro“, stvorenomu čovjeku, Stvoritelj je **darovao istodobno veličanstven i zastrašujuć dar – slobodu**. U toj slobodi čovjek može biti Božjim suradnikom, gradeći ono što je *veoma dobro*, ali jednako tako da se on može od Boga, svoga Stvoritelja, udaljiti, razarati stvorenost, a i sebe dovesti do uništenja.

I **psalam (*Ps* 8)** koji smo pjevali kaže da je **čovjek stvoren** – kako je prevedeno na hrvatski – „malo manjim od anđela“, odnosno – što je bliže izvorniku – stvoren je **„malo manjim od Boga“**. Nema većega djela; ništa na svijetu nije usporedivo s čovjekom.

**Evanđelje nam pak danas govori o tradiciji, o vjerskim običajima** onoga vremena te o farizejima koji su marljivo poučavali ljude i prenosili te običaje, **nerijetko odvojene od života do nerazumljivosti**, zbog gubitka ili promjene naglasaka u značenju. Ni u našemu vremenu nije strana pojava da se nešto prenosi, obdržava, nudi kao vrijednost, a da se pritom **ne pokušava doći do razloga** zbog kojega je nešto nastalo.

Vjerski običaji uvijek su **izražaj neke povezanosti vjernika i Boga**. Zato ih danas treba **poznavati u njihovu temeljnom smislu**. Jer, ako se taj smisao izgubi, oni običaji, propisi, koji su bili sigurnost, snaga spomena, smjerokaz i uporište, u određenome vremenu postaju opterećenjem.

**2.** Tako je bilo i **s pranjem ruku**, koje nije imalo samo higijenske razloge, nego duboko duhovne. S pomoću njega **ljudi su očitovali poštivanje Zakona**, čistoću koja je shvaćana nužnom za primanje Božjega blagoslova. Vjernici su odgajani propisima o čistoći, **da bi se otvorio put do Boga i do pomirenosti s njime**. No, umjesto da budu vrelo mira, neki su **propisi postali izvorom nemira i ropstva**. Za siromahe je praktički bilo nemoguće obdržavati stotine propisa i predaja. Zbog toga su nazivani – kako je u Evanđelju po Ivanu zapisano – *svjetinom, neznalicama i prokletima koji ne poznaju Zakona* (usp. *Iv* 7, 49).

**Kritika** koja prigovara da se učenici ne pridržavaju predaje starih zapravo je **upućena Isusu koji im to dopušta**. A Isus govori o nedosljednosti svojih protivnika, govori o previđanju smisla, navodeći opomenu od proroka Izaije: ***„Ovaj me narod usnama časti, a srce mu je daleko od mene.“*** (*Iz* 29, 13) Drugim riječima: sve vam je poznato, ali ste izgubili smisao; riječi i geste ispraznili ste od njihova značenja i sadržaja.

U svome su srcu daleko od Boga i time daleko od čistoće. A u Isusu Kristu otvoren je novi put, put ljubavi koja pročišćuje, **put čistoće srca koja je u svojoj srži povezanost s Bogom**. Nitko i ništa, nikakav idol ne može zamijeniti Boga.

Vidimo, braćo i sestre, da je cijeli današnji navještaj Božje riječi usredotočen na **odnos Stvoritelja i stvorenja**, na istinsku povezanost Boga i čovjeka. Tako primjereno za susret s Bogom u svetosti nadbiskupa Stepinca.

**3.** U slavljima Gospodina **u blaženicima i svecima** osvrćemo se na ono što su pojedini ljudi – nošeni, vođeni, jačani vjerom u Krista – govorili i činili, **odražavajući Božju prisutnost i njegovo djelo**.

Ali, što to znači za nas; **zbog i radi čega je to za nas važno**? Govore li ti primjeri našemu vremenu? **U slučaju mnogih svetaca** koji su u prošlosti privlačili svojim uzorom, taj je odjek danas slab, ne zahvaća, ne prepoznajemo ga dovoljno podudarnim sa svojim životnim okolnostima; na te primjere nema osvrta i **ne režu u živo tkivo ni sadašnjega crkvenog trenutka ni društvenih okolnosti**… **S nadbiskupom Stepincem očito nije tako**.

**Jedan od odgovora** na pitanje o aktualnosti blaženoga Alojzija jasno je **vidljiv u današnjoj Božjoj riječi, u istini o Bogu stvoritelju i o ljudskoj stvorenosti na Božju sliku**. To je najdublji sloj na kojemu su se našle sukobljene sve ideologije, svi totalitarizmi i kršćansko svjedočanstvo kojim je svjedočio naš Blaženik.

**4.** Lako je provjeriti da **svaki totalitarizam u svojoj biti nosi neprihvaćanje Boga**, a time ni čovjeka kao njegove slike, kao nešto što nema mjeru u prolaznosti, kao nešto čime čovjek ne raspolaže. **To povlači razne posljedice** u odnosu prema otajstvu života, u našim odnosima prema bližnjima i stvorenomu svijetu, prema našemu podrijetlu, ograničenostima i konačnosti, te – što je najvažnije – prema vječnosti.

Kada se siđe do najdubljega sloja, koji je razumljiv svakomu čovjeku, **kod nadbiskupa Stepinca dolazi se do Stvoritelja**.

Optužbe koje na površini imaju izrazito naglašene ideološke političke predznake, **u svojoj su srži pitanje prihvaćanja ili neprihvaćanje ljudske stvorenosti i odnosa prema Bogu**. Na to se nadograđuje kršćanska Objava spasenja u Isusu Kristu te narav i djelovanje Crkve. Jer **s čime je blaženi Alojzije na prvoj razini suočavao totalitarizme** i kako ih je nazivao? Čime se suprotstavljao gaženju drugih ljudi, nepoštivanju dostojanstva siromašnih i malenih, rasizmu i drugim zlostavljanjima, fašističkom, nacističkom i komunističkomu teroru?

**Zvao ih je „bezbožnim teorijama i ideologijama“**. Zato je mogao reći, imajući pred očima početne biblijske stranice, da „stvarno postoji samo jedna rasa, a to je **Božja rasa**. **Njezin rodni list nalazi se u Knjizi postanka**, kad je Božja ruka iz gliba zemaljskoga sazdala prvog čovjeka i udahnula mu životni dah“ (25. listopada 1942.); mogao je isticati da i „poklonik najluđeg materijalizma, i onda, kada najviše grmi protiv Boga, **osjeća u dubini svoje duše značenje riječi – *ad maiora natus sum*“** – *rođen sam za nešto više* (14. ožujka 1943.); mogao je braniti **načela vječnoga Božjeg zakona** govoreći: „Mi nismo niti želimo biti bilo čija politička trublja, koja prilagođuje svoj glas časovitim željama i potrebama pojedinih stranaka ili pojedinaca.“ (31. listopada 1943.)

**5.** Više je puta **sažimao stavove Crkve** govoreći da ne može priznati društveni sustav, odnosno 'sistem', kako je govorio, koji „seljaku otima zemlju“, „obrtniku kućicu“, „radniku i čovjeku općenito, njegovu dušu“; sistem „koji bi negirao obitelj“, tu „Božju instituciju i temeljnu stanicu svakoga naroda“; sistem koji bi htio negirati „Stvoritelja svijeta, a ispovijedanje vjere u Boga svesti unutar četiri zida“, „koji bi htio već maloj djeci zapriječiti poznavanje Boga“.

Nije li vrijedno, braćo i sestre, **zapamtiti njegove riječi iz vremena najjačih ratnih sukoba**; riječi koje bi se danas kao vodilja mogle naći u raznim ustanovama; riječi koje trebaju prožimati svaku civilizaciju: „**Mi smo za poredak koji je napisan ne na raspadljivom papiru nego u savjesti ljudskoj prstom Boga živoga**.“ (31. listopada 1943.)

Bilo bi sasvim **dolično da blaženi Alojzije Stepinac bude čvrsti oslonac vrijednosnoga sustava našega hrvatskog društva**, da se njegove riječi i njegov život nađu široko zastupljeni u odgoju i obrazovanju djece i mladih; njemu nije tek mjesto u udžbenicima, nego je **on sam 'udžbenik življenja'**.

Bilo bi **dolično da se ponosimo** što možemo reći da kao Crkva i narod **imamo čovjeka ispunjena hrabrošću i ljubavlju**, kojemu je teško naći usporedbu u tadašnjemu vrtlogu zla. Međutim, umjesto toga, **svjedočimo obnavljanju rasadišta neistina o njemu**.

**6.** Danas je, čini se, svima poznato što znači **izraz *fake news****.* Prevodi se kao 'lažna vijest'. No, ona je više od toga, a to se lako vidi na odnosu prema blaženomu Alojziju. Ne radi se samo o 'neistinitoj obavijesti', nego o 'stvorenoj vijesti' (engleska riječ *fake* dolaziod latinskoga glagola *facere* = napraviti; ili od njemačkoga *fegen =* očistiti, ulaštiti); **radi se o 'ispoliranoj vijesti', o laži oblikovanoj s određenom svrhom**. To čine ideologije na putu prema totalitarizmu ili u njegovoj zaštiti. Smijemo ju zvati **'programiranom laži', 'projektom laži'**, onako kako je Blaženik definirao komunizam – *utjelovljena laž*.

S time se i danas susrećemo, jer Stepinac i dalje govori, čujan je, **može ga se osjetiti kao branu neistini**. Zato se, glede njega i **ne radi o nastojanju utvrđivanja povijesne istine, nego o sprječavanju da ona dođe na vidjelo**. Odatle toliki napori da se održe laži o njemu i prenesu u razna područja, ključna za suvremeni život našega društva, od obrazovanja i znanosti preko politike do kulture.

Znamo da je **prihvaćanje Stepinca u onome što on uistinu jest zahtjevno**. Jer, prihvatiti Stepinca znači prihvatiti poštivanje otajstva Stvaranja i otajstva ljudskoga života od začeća; to znači poštivati Gospodina u slobodi savjesti, u zauzetosti za bližnje, u govoru koji ne sadrži psovku, u obitelji i braku muškarca i žene, u danu Gospodnjemu, u donošenju zakona koji teže pravednosti, koji cijene radnika i njegov rad; u građenju kulture koja čezne i koja se raduje dobroti i ljepoti…

Prihvatiti Stepinca znači **usvojiti načelo istinitosti o našoj prošlosti**, načelo po kojemu treba provjeriti neodržive naplavine komunističke historiografije koje su zatrovale i još uvijek truju i mute pogled prema budućnosti.

Prihvatiti Stepinca znači **prepoznati ideologije prema kojima treba zanijekati narav i odrednice ljudskosti**; dati ih na izbor; ideologije koje uvijek žele 'preodgajati čovjeka', izlažući ga prohtjevima trenutnih moćnika.

**Jer sve ideologije totalitarizma**, kako one s kojima se susretao blaženi Alojzije, tako i nove, koje su dobile drukčija, naizgled 'učenija', 'znanstvenija', 'humanija' i 'naprednija' imena, **u dubokoj su suprotnosti s biblijskom istinom** i lako ih je prepoznati, osobito ako ih se osvijetli svjetlom evanđelja.

Braćo i sestre, nitko **tko vidi i poštuje vezu između čovjeka i Boga, njegova Stvoritelja, ne može prihvatiti ili opravdavati zlostavljanje drugoga**; promicati nepravde, ponižavanja, oduzimanje slobode pojedincu i narodu. Nitko tko vjeruje u Kristovu žrtvu i njegovo uskrsnuće ne može biti sebičan i neosjetljiv na patnju drugoga. A **svatko tko je rastao u istini Božje ljubavi**, one koja je na križu darovala svoga Sina, **u sebi nosi Radosnu vijest da smo djelo koje „bijaše veoma dobro“**.

Pomozi nam, Gospodine, da nam srce ne bude daleko od tebe!

Amen.